**Īss ieskats jauna produkta - JUNDO tapšanā.**

Šobrīd ir reāla globāla problēma - arvien nepieciešamāka kļūst bērnu aizsardzība no digitālo piedāvājumu pārmērībām. Pasaule ir apmulsusi. Daudzas valstis juridiski ir noformulējušas digitālo atkarību slimības. Protams, sapratīgāk būtu savlaicīgi izvairīties no digitālās narkotikas.

Šo tēmu mēs, RTU Amatniecības un dizaina studiju programma, sākām risināt kopš 2010., bet Jelgavas Bērnu un jauniešu centrā JUNDA – kopš 2015. gada. Lai ikdienā līdzsvarotu bērnu datorspēles ar fiziskām nodarbēm, mēs esam aprobējuši jaunas idejas un praktiskas realizācijas, kuras šobrīd sāk sevi apliecināt.

Mēs vēlētos, lai mūsu ieceres un centieni tiktu plašāk pārbaudīti Latvijā. Varbūt Latvija varētu kļūtu par vietu, kura piedāvā sev un pasaulei jaunas iespējas veidot harmonisku bērnību, bez digitālo pārmērību draudiem.

Ideja ir ļoti vienkārša. Šobrīd bērnu audzināšanā rotaļas un spēles savu uzdevumu labi paveic, bet *bērni ir agrāk* *jātuvina reālām īstām dzīves norisēm*. Bērnu audzināšana un izglītošana ir jāpapildina ar gudru iesaistīšanu praktiskā darbībā, kura veicina visu maņu attīstību, vērošanu, atdarināšanu, domāšanu un darīšanu.

Te nepieciešams paskaidrojums – mūsu piedāvājumi nav īsta praktisko profesiju apgūšana, bet pārdomāti izvēlēts ceļš bērnu interešu atklāšanā. Mūsuprāt, tieši bērnam pašam tas ir ļoti svarīgi. Šobrīd šo funkciju *tehnisku iemeslu dēļ* īsti neveic ne ģimene, ne pirmsskola, ne sākumskola. Mēs to mēģinām darīt Jelgavas JIC JUNDA, interešu izglītības realizācijā.

Mēs ceram to panākt ar *īpaši izveidotiem, drošiem rīkiem*, kuri piemēroti bērnu fiziskām iespējām. Bērni tā iepazīst darba vietu, darba rīkus, dažādas palīgierīces, materiālu īpašības un konstrukciju veidus. Iepazīst lietu funkcijas, formas un skaistumu. *Iemācās akustiski un vizuāli sekot digitālām pamācībām*. Veic to pašu izvēlētā tempā un atkārto pēc saviem ieskatiem. Sastopas ar jēdzienu – taupība un saimnieciskums.

Taču, lai iecerētais reāli darbotos, vecāki atbilstoši bērna vecumam un sagatavotībai *iegādājas bērniem digitālo ierīci un vienlaikus praktisko darbu realizācijas* *komplektus: darba rīkus un palīgierīces*. Tur tiek pievienotas arī veicamo darbu nepieciešamo materiālu sagataves. Pieaugot bērnu vecumam, bērni paši sāk izvēlēties veicamos darbus un paši gādāt sev nepieciešamo. Viņi reāli sāk pirkt praktiskas lietas.

Tieši modernās interneta iespējas palīdzēs mums mazināt rotaļu un spēļu samākslotību un pārmērības interneta spēļu lietošanā. Internetā bērni iepazīs konkrētus praktiskus uzdevumus un sāks reāli darboties. Šī darbošanās atšķirsies no LEGO ar to, ka bērni ieinteresēti sāks nodarboties ar dabas materiālu pārveidi. Bez materiālu pārveides nav iespējams samontēt viņu iecerētos objektus. Mūsu pieredze liecina, ka *bērni patiešām ir spējīgi to paveikt*.

Kā šo nodarbi un produktu sauksim? Mēs apzināmies, ka nevar pārdot un nopirkt to, kam nav sava vārda! Tāpēc mums ir rūpīgi jāizdomā šo norišu ērts nosaukums. LATVIJAS LEGO būtu ne tikai pārdrošs izaicinājums, bet laika gaitā varētu rasties dažādas problēmas. Varbūt JUNDO ? Jautājam bērniem, ko dari? *Es jundoju! Tas nozīmē - es nespēlējos, es gatavojos savai lielajai dzīvei!*

Zināms, pastāv rīta un vakara JUNDAS. Varbūt te atklājas iespējas atjaunot vēsturiski pazaudētos kopdarbus pirmajai un trešajai paaudzei? Varam arī internetā kopā mācīties un attālināti strādāt… *Svarīgi ir katrā mājoklī kaut ko praktisku veikt.* Te sākas iespēja Latvijā un Anglijā vienlaikus ģimenei kopā pastrādāt un parunāt.

Saprotams, ka mēs šajā darbā redzam jauna tipa kultūras un biznesa vienību. Latvieši vienmēr ir bijuši un joprojām ir ne tikai dziedātāju un dejotāju tauta, bet arī praktiski varoši. Pašvaldības vislabāk zina savus darbmācību skolotājus, meistarus, studijas, uzņēmumus. Te sākas lielie darbi un savējo daudzināšana. Arī savas vietas iezīmēšana.

Ja daļa pašvaldības pievienotos, mēs Jelgavā BJC JUNDĀ sāktu gatavoties dziļākām sarunām par iespējām un risinājumiem. Tehniski šobrīd esam gatavi sākt. Mēs saprotam, ka vieni Jelgavā iesākto nevarēsim paveikt. Latvijas JUNDO būtiski papildinās populāro LEGO, ja kopā pratīsim JUNDOT un paši savu darbu un kultūras ietekmes pārdot.

Kāpēc mums vajadzīgas šīs sarunas? Lai palīdzētu mūsu mazajiem ceļā uz viņu nākotni. Ir nepieciešamas spēcīgas idejas un lieli darbi, lai sevi apliecinātu. Mūsuprāt, ir īstais laiks un īstā tēma.

vilnis.kazaks.lv@gmail.com